**GRAD KRALJEVICA**

Javni natječaj

za predlaganje programa/projekata javnih potreba u području zdravstva, socijalne skrbi i civilnog društva

Grada Kraljevice za 2026. godinu

**UPUTE ZA PRIJAVITELJE**

Datum raspisivanja poziva

23.12.2025.

Rok za dostavu prijava

26.01.2026.

u pisarnicu Grada Kraljevice, u zatvorenoj omotnici, neovisno na koji način se dostavljaju (poštom ili osobno) ili elektroničkim putem na

e.mail adresu: gradska.uprava@kraljevica.hr

**SADRŽAJ**

|  |  |
| --- | --- |
| 1. **JAVNI NATJEČAJ ZA PREDLAGANJE PROGRAMA/PROJEKATA JAVNIH POTREBA U PODRUČJU ZDRAVSTVA, SOCIJALNE SKRBI I CIVILNOG DRUŠTVA GRADA KRALJEVICE 2025.** |  |
| * 1. ZAKONSKA OSNOVA |  |
| * 1. PROVEDBA NATJEČAJA |  |
| * 1. CILJEVI I OPIS JAVNOG POZIVA |  |
| * + 1. OPĆI CILJEVI JAVNOG POZIVA |  |
| * + 1. SPECIFIČNI CILJEVI JAVNOG POZIVA |  |
| * 1. PODRUČJA FINANCIRANJA |  |
| 1. **KRITERIJI PRIHVATLJIVOSTI** |  |
| * 1. PRIHVATLJIVI PRIJAVITELJI |  |
| * 1. NEPRIHVATLJIVI PRIJAVITELJI |  |
| * 1. PRIHVATLJIVI TROŠKOVI PROVEDBE PROGRAMA |  |
| * 1. NEPRIHVATLJIVI TROŠKOVI |  |
| * 1. ZABRANA DVOSTRUKOG FINANCIRANJA |  |
| 1. **POSTUPAK PRIJAVE** |  |
| * 1. OBRASCI PRIJAVNICE |  |
| * + 1. SADRŽAJ OPISNOG OBRASCA |  |
| * + 1. SADRŽAJ OBRASCA FINANCIJSKOG PLANA |  |
| * 1. POPIS OBVEZNE POPRATNE DOKUMENTACIJE |  |
| * 1. NEOBVEZNA POPRATNA DOKUMENTACIJA |  |
| * 1. ROKOVI I NAČIN PREDAJE PRIJAVA |  |
| * 1. DODATNE INFORMACIJE |  |
| * 1. IZMJENE I DOPUNE JAVNOG POZIVA |  |
| 1. **POSTUPAK ODABIRA** |  |
| * 1. FORMALNA PROVJERA PRIJAVA |  |
| * 1. POSTUPAK OCJENJIVANJA I PROCJENE KVALITETE/VRIJEDNOSTI PRIJAVLJENIH PROGRAMA |  |
| * 1. ODLUKA O ODABIRU |  |
| * 1. ODLUKA O DODJELI FINANCIJSKIH SREDSTAVA |  |
| * 1. NAKNADNI UVID U OCJENU KVALITETE PRIJAVLJENOG PROGRAMA |  |
| * 1. MOGUĆNOST PODNOŠENJA PRIGOVORA |  |
| 1. **NAČIN I UVJETI FINANCIRANJA ODABRANIH PROGRAMA** |  |
| * 1. UGOVOR O SUFINANCIRANJU |  |
| * 1. PRAĆENJE PROVEDBE PROGRAMA I NAMJENSKOG KORIŠTENJA SREDSTAVA |  |
| * 1. VIDLJIVOST PROGRAMA |  |
| 1. **POPIS NATJEČAJNE DOKUMENTACIJE** |  |

1. **JAVNI NATJEČAJ ZA PREDLAGANJE PROGRAMA/PROJEKATA JAVNIH POTREBA U PODRUČJU ZDRAVSTVA, SOCIJALNE SKRBI I CIVILNOG DRUŠTVA GRADA KRALJEVICE 2026.** 
   1. **ZAKONSKA OSNOVA**

Na postupak objavljivanja i provedbe Natječaja za predlaganje javnih potreba Grada Kraljevice za 2025. godinu (u daljnjem tekstu: Natječaj) primjenjuje se Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15 i 37/21) i Pravilnik o financiranju javnih potreba Grada Kraljevice (Službene novine Grada Kraljevice“ broj 4/16).

* 1. **PROVEDBA NATJEČAJA**

Za administrativne, organizacijske i druge poslove i aktivnosti u provedbi ovog Natječaja nadležan je Upravni odjel za financije, lokalnu samoupravu i EU fondove Grada Kraljevice (u daljnjem tekstu: nadležni Upravni odjel).

* 1. **CILJEVI I OPIS JAVNOG POZIVA**

Javne potrebe za koje se sredstva osiguravaju u Proračunu Grada Kraljevice jesu djelatnosti, programi i projekti od interesa za Grad Kraljevicu.

Od interesa za Grad Kraljevicu smatrat će se programi visoke razine kvalitete, kreativni i inovativni, naglašeno ekonomični, koji se odvijaju u kontinuitetu, koji doprinose kvaliteti i razvoju civilnog društva na području Grada Kraljevice.

* + 1. **OPĆI CILJEVI JAVNOG POZIVA**

Poticanje ravnomjernog razvoja svih djelatnosti udruga civilnog društva na čitavom području Grada Kraljevice

**1.3.2. SPECIFIČNI CILJEVI JAVNOG POZIVA**

1. podrška razvoju programa udruga civilnog društva

2. podrška programima zdravstvene i socijalne djelatnosti,

3. podrška programima ostalih udruga (osim sportskih),

4. podrška uključivanju volontera i suradnja s drugim udrugama i partnerima.

* 1. **PODRUČJA FINANCIRANJA**

1. Rad s djecom i mladima
2. Skrb o invalidima i nemoćnim osobama uključujući iste programe za navedene djelatnosti udruga proizašle iz Domovinskog rata
3. Zdravstveni i socijalni programi – unaprjeđenje života osjetljivih skupina mladih i građana
4. Unapređivanje kvalitete života osoba starije dobi
5. Programi vezani uz sjećanje na Domovinski rat i unapređenje kvalitete života hrvatskih branitelja
6. Ostalo
7. **KRITERIJI PRIHVATLJIVOSTI**
   1. **PRIHVATLJIVI PRIJAVITELJI**

Pravo podnošenja prijave programa/projekata imaju udruge civilnog društva čiji su ciljevi i djelatnosti usmjereni ka zadovoljenju javnih potreba građana Grada Kraljevice.

Prijavitelji moraju zadovoljiti sljedeće uvjete:

1. djelovati na području Grada Kraljevice u trenutku objave Natječaja (datum upisa u Registar udruga RH)
2. djelovati u nekom od područja djelatnosti navedenih u ovom Natječaju, što mora biti vidljivo iz Statuta
3. biti upisani u Registar udruga Republike Hrvatske
4. biti upisani u Registar neprofitnih organizacija pri Ministarstvu financija
5. imati usklađen statut s odredbama Zakona o udrugama ili podnesen zahtjev Uredu državne uprave u PGŽ za promjenu podataka u Registru
6. imati uredno ispunjenu obvezu plaćanja doprinosa, poreza te drugih davanja prema državnom proračunu i proračunu Grada Kraljevice i ustanovama čiji je osnivač Grad Kraljevica
7. imati uredno ispunjene obveze iz ranije sklopljenih ugovora o financiranju iz javnih izvora
8. da se protiv osobe ovlaštene za zastupanje udruge i voditelja programa ne vodi kazneni postupak i nije pravomoćno osuđen za prekršaje i kaznena djela sukladno odredbama Uredbe
9. voditi transparentno financijsko poslovanje u skladu sa zakonskim propisima.

Izuzetno, potpore se mogu dodijeliti i korisnicima koji nemaju registrirano sjedište na području Grada Kraljevice ako svojim djelovanjem obuhvaćaju i korisnike s područja Grada Kraljevice te provode programe na području Grada Kraljevice.

* 1. **NEPRIHVATLJIVI PRIJAVITELJI**

Pravo prijave na poziv nemaju:

1. pravne osobe koje nisu dostavile programsko i financijsko izvješće o namjenskom korištenju sredstava proračuna Grada Kraljevice iz prethodne ili ranijih godina
2. udruge koje nisu upisane u Registar udruga RH i Registar neprofitnih organizacija
3. udruge koje su nenamjenski trošile prethodno dodijeljena sredstva iz Programa javnih potreba Grada Kraljevice
4. udruge koje imaju dugovanja prema državnom proračunu, proračunu Grada Kraljevice, ustanovama Grada Kraljevice te drugim javnim tijelima
5. udruge čiji je jedan od osnivača politička stranka.

Iz postupka odabira u bilo kojoj fazi provedbe ovog postupka isključit će se prijavitelji za koje se utvrdi da su u prijavnom obrascu i/ili popratnoj dokumentaciji dali lažne, nevjerodostojne ili nepotpune izjave, podatke, informacije i dokumentaciju kao i udruge koje nisu upisane u Registar neprofitnih organizacija i Registar udruga RH.

* 1. **PRIHVATLJIVI TROŠKOVI PROVEDBE PROGRAMA**

Sredstvima poziva smiju se financirati samo stvarni i prihvatljivi troškovi nastali provođenjem programa/projekta. Prilikom ocjene programa ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova.

Prihvatljivim troškovima smatrat će se isključivo troškovi:

- neophodni za provedbu programa

- navedeni u ukupno predviđenom proračunu programa u prijavnom obrascu

- u skladu sa zahtjevima racionalnog financijskog upravljanja, sukladno načelima ekonomičnosti i učinkovitosti.

Pojedini troškovi navedeni u proračunu programa moraju se temeljiti na realnoj cijeni i/ili procjeni.

Proračun programa mora biti planiran ekonomično i učinkovito, tj. navedeni troškovi moraju biti neophodni za provedbu programa.

* 1. **NEPRIHVATLJIVI TROŠKOVI**

Neprihvatljivim troškovima smatraju se:

1. dugovi i stavke za pokrivanje gubitaka ili dugova;
2. dospjele kamate;
3. stavke koje se već financiraju iz javnih izvora;
4. kupovina zemljišta ili građevina, osim kada je to nužno za izravno provođenje projekta/programa, kada se vlasništvo mora prenijeti na udrugu i/ili partnere najkasnije po završetku projekta/programa;
5. gubitci na tečajnim razlikama;
6. zajmovi trećim stranama
7. troškovi koju su nastali prije početka provedbe programa
8. troškovi reprezentacije, hrane i alkoholnih pića i troškovi smještaja (osim u slučaju višednevnih i međunarodnih programa ili u iznimnim slučajevima kada se kroz pregovaranje sa gradskom upravom Grada Kraljevice dio tih troškova može priznati kao prihvatljiv trošak);
9. troškovi koju su nastali prije početka provedbe programa i ostali troškovi koji nisu neposredno povezani s provedbom programa ili nisu neophodni za provedbu programa.
   1. **ZABRANA DVOSTRUKOG FINANCIRANJA**

Po ovom Natječaju ne smiju se prijavljivati programi za čiju cjelovitu provedbu su prijavitelji već dobili sredstva iz drugih javnih izvora. Prijavitelji ne smiju potraživati sredstva iz drugih javnih izvora za troškove koji će biti financirani u okviru prijavljenog i za sufinanciranje odabranog programa po ovom Natječaju. U slučaju da se ustanovi dvostruko financiranje programa, prijavitelj će morati vratiti sva primljena sredstva.

1. **POSTUPAK PRIJAVE**

Sve prijave moraju biti pisane na obrascima preuzetim s internetske stranice: [www.kraljevica.hr](http://www.kraljevica.hr).

Obrasci natječajne dokumentacije za vrijeme trajanja javnog natječaja mogu se preuzeti na [www.kraljevica.hr](http://www.kraljevica.hr) i u Upravnom odjelu za financije, lokalnu samoupravu i EU fondove Grada Kraljevice, Frankopanska 1a, Kraljevica u uredovno radno vrijeme.

Prijava se smatra potpunom ako sadrži:

* u potpunosti ispunjene obrasce prijavnice (opisni obrazac i obrazac financijskog plana)
* svu obveznu popratnu dokumentaciju
  1. **OBRASCI PRIJAVNICE**

1. Obrazac podaci o predlagatelju
2. Opisni obrazac za programe/projekte
3. Obrazac Financijskog plana programa/projekta
   * 1. **Sadržaj opisnog obrasca**

Opći obrazac programa (OS) dio je obvezne dokumentacije.

Obrazac opisa programa ispunjava se na hrvatskom jeziku i sadrži podatke o sadržaju i programu aktivnosti za koje se traži financiranje.

Sadržaj opisnog obrasca obuhvaća informacije o:

1. Podnositelju prijave
2. Redovnom godišnjem programu za koje se traži financiranje
3. Opisu programa

Potrebno je ispuniti sve tražene podatke, ispisati obrazac, potpisati ga i dostaviti poštom, osobno u pisarnicu Grada Kraljevice ili elektroničkim putem. Obrasci u kojima nedostaju podaci vezani uz sadržaj programa neće biti uzeti u razmatranje. Ukoliko obrazac prijave sadrži navedene nedostatke, prijava će se smatrati nevažećom.

* + 1. **Sadržaj obrasca Financijskog plana**

Obrazac financijskog plana dio je obvezne dokumentacije koji se ispunjava na hrvatskom jeziku i sadrži podatke o nazivu udruge i nazivu programa te prihodima i rashodima programa.

*Prihodovni dio* sadrži podatke o izvorima financiranja programa koji čine ukupan iznos financijskih sredstava potreban za provedbu programa:

1. iznos koji se traži od Grada Kraljevice
2. iznosi koji se za provedbu programa očekuju ili su dobiveni iz drugih izvora i
3. iznos vlastitih sredstava koje će udruga uložiti u provedbu programa (članarine, kotizacije, gospodarska djelatnost i dr.).

*Rashodovni dio* obuhvaća podatke o izravnim i neizravnim troškovima za provedbu programa uz razradu troškova prema planiranim aktivnostima.

Potrebno je ispuniti sve tražene podatke, ispisati obrazac i potpisati ga.

* 1. **POPIS OBVEZNE POPRATNE DOKUMENTACIJE**

Uz prijavne obrasce prijavitelji su obvezni dostaviti i sljedeću popratnu dokumentaciju:

1. Izvadak (ne stariji od 6 mjeseca od objave javnog poziva) ili preslika Rješenja iz Registra udruga Republike Hrvatske. Izvadak iz Registra može zamijeniti i ispis iz elektronske stranice sa svim podacima udruge u Registru udruga.
2. Potvrda Porezne uprave o nepostojanju duga s osnove plaćanja doprinosa, poreza te drugih davanja prema državnom proračunu, ne starije od 30 dana od dana objave natječaja.
3. Uvjerenje nadležnog suda, ne starije od šest (6) mjeseci od dana objave javnog poziva, da se protiv osobe ovlaštene za zastupanje udruge (koja je potpisala obrasce za prijavu programa i koja je ovlaštena potpisati ugovor o financiranju) i voditelja programa ne vodi prekršajni, odnosno kazneni postupak
4. Potpisana izjava o nekažnjavanju
5. Potpisana izjava o nepostojanju dvostrukog financiranja
6. Potpisana izjava o točnosti i istinitosti podataka
7. Potpisana izjava o partnerstvu – ako je primjenjivo
   1. **NEOBVEZNA POPRATNA DOKUMENTACIJA**

Prijavitelji uz prijavu programa mogu priložiti i ostalu dokumentaciju koju smatraju relevantnom za obrazloženje i vrednovanje priloženog programa.

* 1. **ROKOVI I NAČIN PREDAJE PRIJAVA**

Obvezne prijavne obrasce i propisanu dokumentaciju potrebno je poslati u papirnatom obliku. Prijava u papirnatom obliku sadržava prijavne obrasce vlastoručno potpisane od strane osobe ovlaštene za zastupanje i ovjerene službenim pečatom prijavitelja te obveznu popratnu dokumentaciju.

Prijave se mogu dostaviti poštom, osobno ili elektroničkim putem. Poštom se prijave dostavljaju na adresu: **Grad Kraljevica, Upravni odjel za financije, lokalnu samoupravu i EU fondove, Frankopanska 1a, Kraljevica.**

Osobno se prijave dostavljaju u Pisarnicu Grada Kraljevice, Frankopanska 1a, Kraljevica.

Elektroničkim putem na e.mail adresu: [gradska.uprava@kraljevica.hr](mailto:gradska.uprava@kraljevica.hr).

Prijavu je potrebno poslati ili dostaviti u zatvorenoj omotnici. Na vanjskoj strani omotnice obvezno treba navesti:

1. naziv i adresu prijavitelja

2. naznaku "Natječaj za financiranje javnih potreba u području zdravstva, socijalne skrbi i civilnog društva - ne otvarati"

Prijave dostavljene na neki drugi način, dostavljene na drugu adresu ili nakon naznačenog roka za dostavu biti će odbačene. Predaja prijave znači da se prijavitelj slaže s uvjetima Natječaja i kriterijima za ocjenjivanje.

* 1. **DODATNE INFORMACIJE**

Dodatne informacije i upute za podnošenje prijava po ovom Pozivu mogu se zatražiti isključivo elektronskom poštom najkasnije 5 dana prije isteka roka prijava na adresu: gradska.uprava@kraljevica.hr.

Grad Kraljevica nije obvezan davati odgovore ili pojašnjenja na pitanja pristigla nakon navedenog roka.

U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

* 1. **IZMJENE I DOPUNE JAVNOG POZIVA**

U slučaju da se Javni poziv ili natječajna dokumentacija izmijene ili dopune prije krajnjeg roka za predaju prijava, sve izmjene i dopune bit će objavljene na web stranici [www.kraljevica.hr](http://www.kraljevica.hr) najkasnije 7 dana prije isteka roka za dostavu prijava.

U slučaju donošenje izmjena ili dopuna prijaviteljima koji su već predali prijavu po Javnom pozivu bit će dana mogućnost da svoju prijavu po potrebi i u primjerenom roku dopune i/ili izmijene.

Prijavitelji su dužni poštovati sve izmjene ili dopune Javnog poziva.

1. **POSTUPAK ODABIRA**

Procjenu prijavljenih programa provode:

1. Povjerenstvo za pripremu i provedbu natječaja.
2. Povjerenstvo za procjenu prijava.
   1. **FORMALNA PROVJERA PRIJAVA**

Davatelj financijskih sredstava ustrojava posebno tijelo za provjeru formalnih uvjeta poziva (dalje: Povjerenstvo za pripremu i provedbu natječaja). Članove Povjerenstva imenuje Gradonačelnik Grada Kraljevice. Članovi Povjerenstva za provjeru formalnih uvjeta Poziva prije početka rada u Povjerenstvu potpisuju posebnu izjavu da nisu u sukobu interesa.

Sve se prijave urudžbiraju po redu zaprimanja. Povjerenstvo obavlja uvid u dostavljenu dokumentaciju i o tome vodi evidenciju na posebnom obrascu (OBRAZAC za formalnu provjeru prijava).

Povjerenstvo za provjeru formalnih uvjeta Poziva utvrđuje:

* je li prijava podnesena u zadanome roku
* jesu li dostavljeni, potpisani i ovjereni svi obvezni obrasci
* je li dostavljena sva obvezna popratna dokumentacija.

Tijekom provjere formalnih uvjeta Natječaja utvrđuje se:

* prihvatljivost prijavitelja sukladno odredbama iz točke 2.1.
* odnosi li se predloženi program na jednu od djelatnosti za koje je Natječaj raspisan
* je li prijavitelj ispunio sve obveze glede dostave programskih i financijskih izvješća o namjenskom korištenju sredstava proračuna iz prethodne ili ranijih godina.

Prijave programa koje ne udovoljavaju uvjetima Poziva (zakašnjele prijave, prijave koje ne sadrže svu Pozivom propisanu, potpisanu i ovjerenu dokumentaciju ili prijava podnesena na neki drugi način (odnosno suprotno uvjetima Poziva), neće se razmatrati, o čemu će prijavitelji biti obaviješteni pisanom obavijesti u roku od osam (8) radnih dana s naznakom razloga zbog kojih prijava ne zadovoljava propisane uvjete Poziva.

Nakon provjere svih pristiglih i zaprimljenih prijava u odnosu na formalne uvjete poziva, Povjerenstvo izrađuje popis svih prijavitelja koji su zadovoljili formalne uvjete, čije se prijave stoga upućuju na ocjenjivanje i procjenu kvalitete/vrijednosti, kao i popis svih prijavitelja koji nisu zadovoljili formalne uvjete Poziva.

Prijavitelji koji nisu zadovoljili propisane uvjete Poziva mogu uložiti prigovor u roku od osam (8) dana od primitka obavijesti. O prigovoru odlučuje pročelnik nadležnog Upravnog odjela u roku od 3 dana od zaprimanja prigovora. Prigovor ne odgađa izvršenje navedenih odluka i provedbu Poziva.

* 1. **POSTUPAK OCJENJIVANJA I PROCJENE KVALITETE/VRIJEDNOSTI PRIJAVLJENIH PROGRAMA**

Davatelj financijskih sredstava imenuje posebnom odlukom članove Povjerenstva za procjenu prijava. Povjerenstvo je nezavisno stručno procjenjivačko tijelo kojega mogu sačinjavati predstavnici Grada, znanstvenih i stručnih institucija, nezavisni stručnjaci i predstavnici organizacija civilnog društva, sukladno članku 8. Pravilnika o financiranju javnih potreba Grada Kraljevice.

Članovi Povjerenstva obvezni su potpisati Izjavu o nepristranosti i povjerljivosti, koja se potpisuje nakon izrade popisa udruga koje su prošle fazu provjere ispunjavanja administrativnih uvjeta poziva.

Razmatraju se samo oni programi koji su udovoljili formalnim uvjetima Poziva. Stručno, kvalitativno vrednovanje i ocjena prijava provodi se isključivo na temelju programskih i financijskih podataka iznesenih u obrascu prijavnice te na temelju podataka iz popratne dokumentacije.

**4.3 . ODLUKA O ODABIRU**

Nakon provedenog postupka stručnog kvalitativnog vrednovanja i ocjene prijava Povjerenstvo za procjenu prijava utvrđuje rang listu prijavljenih programa kao temelj za donošenje Odluke o financiranju sukladno Pravilniku o financiranju javnih potreba Grada Kraljevice.

U popis programa čije se sufinanciranje predlaže uvrštavaju se prijedlozi programa prema ostvarenom broju bodova u odnosu na realno ocijenjene financijske potrebe pojedine prijave te ovisno o visini sredstava koja su u proračunu Grada Kraljevice planirana za financiranje programa javnih potreba.

Na temelju prijedloga konačnu odluku o odabiru programa za sufinanciranje donosi gradonačelnik. Odluka o odabiru objavljuje se na web stranicama Grada Kraljevice. Odlukom o odabiru utvrđuje se popis prihvaćenih programa za sufinanciranje s iznosima financijske potpore te popis odbijenih programa. U popis programa prihvaćenih za sufinanciranje uvrstit će se programi koji su udovoljili uvjetima formalne provjere, tijekom stručnog vrednovanja ostvarili dostatan broj bodova, a za čije financiranje postoje raspoloživa sredstva u proračunu Grada Kraljevice.

U popis odbijenih programa uvrstit će se programi koji nisu udovoljili uvjetima formalne provjere i/ili koji su tijekom stručnog kvalitativnog vrednovanja i ocjene ostvarili ukupno manje od 50 bodova. Svi prijavitelji pisanim putem će biti obaviješteni o tome je li njihov program prihvaćen za financiranje ili nije.

* 1. **ODLUKA O DODJELI FINANCIJSKIH SREDSTAVA**

Svi prijavitelji čije su prijave ušle u postupak ocjene, biti će obaviješteni o donesenoj odluci o dodjeli financijskih sredstava programima/projektima u sklopu Poziva.

Prije konačnog potpisivanja ugovora s korisnikom sredstava, a temeljem procjene Povjerenstva, davatelj može tražiti reviziju obrasca proračuna kako bi procijenjeni troškovi odgovarali realnim troškovima u odnosu na predložene aktivnosti.

Grad Kraljevica će u roku od osam (8) dana od donošenja odluke o dodjeli financijskih sredstava, obavijestiti udruge čiji projekti ili program nisu prihvaćeni za financiranje o razlozima ne financiranja njihovog projekta ili programa, uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene ocjenjivanog programa ili projekta.

* 1. **NAKNADNI UVID U OCJENU KVALITETE PRIJAVLJENOG PROGRAMA**

Prijaviteljima kojima nisu odobrena financijska sredstva može se, na njihov zahtjev, omogućiti uvid u dokumentaciju o provedenom postupku kvalitativnog vrednovanja i ocjene njihove prijave. Uvid se omogućuje putem Obrasca za vrednovanje i ocjenu prijava. Zahtjev za naknadnim uvidom dostavlja se pisanim putem u roku od 8 dana od dana primitka pisane obavijesti o neprihvaćanju programa za financiranje. Zahtjev može podnijeti isključivo zakonski predstavnik organizacije prijavitelja.

Zahtjev mora sadržavati sljedeće podatke:

* naziv prijavitelja
* naziv prijavljenog programa za koji se traži uvid
* žig i potpis osobe ovlaštene za zastupanje organizacije prijavitelja

Zahtjev za naknadnim uvidom dostavlja se na adresu:

Grad Kraljevica

Upravni odjel za financije, lokalnu samoupravu i EU fondove

Frankopanska 1a

51262 Kraljevica

Upravni odjel dužan je u roku od 8 radnih dana od dana primitka zahtjeva prijavitelju dati na uvid Obrazac za vrednovanje i ocjenu predmetne prijave. Prijavitelju se na uvid može dati samo obrazac koji se odnosi na njegovu prijavu.

Zahtjev za naknadnim uvidom u ocjenu kvalitete prijavljenog programa ne smatra se prigovorom.

* 1. **MOGUĆNOST PODNOŠENJA PRIGOVORA**

Prijavitelji čiji program nije zadovoljio uvjete formalne provjere te prijavitelji čiji program nije odabran za financiranje mogu, nakon primitka pisane obavijesti o tome, podnijeti prigovor.

Prigovor se ne može podnijeti na odluku o neodobravanju sredstava ili visinu dodijeljenih sredstava.

Prigovor se podnosi pisanim putem u roku od osam (8) dana od dana primitka obavijesti o rezultatima Poziva.

Prigovor može podnijeti isključivo zakonski predstavnik udruge prijavitelja. Prigovor mora sadržavati sljedeće podatke: naziv prijavitelja podnositelja prigovora, naznaku akta protiv kojeg se podnosi prigovor, predmet prigovora, obrazloženje prigovora, žig i potpis osobe ovlaštene za zastupanje udruge prijavitelja. Prigovor koji je podnijela neovlaštena osoba, koji ne sadržava sve navedene podatke ili je dostavljen izvan propisanog roka bit će odbačen.

Rješavanje o podnesenim prigovorima provodi Gradonačelnik Grada Kraljevice, sukladno članku 33. Pravilnika o financiranju javnih potreba Grada Kraljevice.

Gradonačelnik donosi odluku o prigovoru u roku od osam (8) radnih dana od dana primitka prigovora.

Postupak odlučivanja o prigovorima ne odgađa izvršenje Odluke o odabiru, niti daljnju provedbu natječajnog postupka.

1. **NAČIN I UVJETI FINANCIRANJA ODABRANIH PROGRAMA**
   1. **UGOVOR O SUFINANCIRANJU**

Po donošenju Odluke o odabiru Grad Kraljevica i odabrani prijavitelji sklapaju Ugovor o sufinanciranju provedbe programa. Ugovor se zaključuje najkasnije 30 dana od dana donošenja Odluke o odabiru. Potpisivanjem Ugovora odabrani prijavitelji postaju korisnici financijske potpore. Prije sklapanja Ugovora o sufinanciranju korisnik financijske potpore dužan je potpisati Izjavu o nepostojanju dvostrukog financiranja. Ugovorom o sufinanciranju utvrđuje se:

* iznos do kojeg Grad Kraljevica preuzima obvezu sufinanciranja
* način i rokovi isplate financijske potpore
* način podnošenja izvješća o utrošenim sredstvima od strane korisnika
* rokovi za pojedine obveze korisnika
* način provedbe nadzora i kontrole namjenskog korištenja sredstava
* uvjeti pod kojima je korisnik dužan izvršiti povrat sredstava u proračun Grada Kraljevice i druge odredbe.

Korisnik financijske potpore Ugovorom se utvrđuje kao isključivo odgovoran za provedbu sufinanciranog programa.

Korisnik financijske potpore prihvaća da financijska sredstva dobivena iz proračuna Grada Kraljevice ni pod kojim uvjetima ne mogu za posljedicu imati ostvarivanje dobiti i da moraju biti ograničena na iznos potreban za izravnanje prihoda i rashoda programa ili projekta. Dobit se u ovom slučaju definira kao višak primljenih sredstava u odnosu na troškove programa.

Obrasci ugovora o sufinanciranju, izjave o nepostojanju dvostrukog financiranja i obrasci za podnošenje izvješća o namjenskom korištenju sredstava objavljeni su na web stranicama Grada Kraljevice, zajedno s ovim Natječajem i čine sastavni dio natječajne dokumentacije.

* 1. **PRAĆENJE PROVEDBE PROGRAMA I NAMJENSKOG KORIŠTENJA SREDSTAVA**

Korisnik je dužan voditi preciznu evidenciju svih računa nastalih tijekom provedbe programa. Nakon završetka provedbe programa, sukladno roku navedenom u Ugovoru o sufinanciranju, korisnik je dužan Upravnom odjelu financije, opće i pravne poslove Grada Kraljevice dostaviti dokumentirano programsko i financijsko izvješće o namjenskom korištenju sredstava.

Grad Kraljevica ima pravo provesti kontrolu provedbe programa na licu mjesta kod korisnika, tijekom koje je korisnik dužan predstavnicima Grada Kraljevice predočiti sve račune, računovodstvenu dokumentaciju i ostale prateće dokumente relevantne za financiranje programa. Kontrolu na licu mjesta kod korisnika Grad Kraljevica može obaviti tijekom provedbe ili unutar godinu dana nakon završetka provedbe programa.

* 1. **VIDLJIVOST PROGRAMA**

Korisnik je dužan u svim obavijestima prema krajnjim korisnicima programa i u svim kontaktima s medijima navesti da je program sufinanciran sredstvima Grada Kraljevice.

1. **POPIS NATJEČAJNE DOKUMENTACIJE**

Na web stranicama Grada Kraljevice objavljeni su sljedeći dokumenti koji čine sastavni dio dokumentacije Natječaja za financiranje javnih potreba u području zdravstva, socijalne skrbi i civilnog društva Grada Kraljevice za 2026. godinu:

1. Javni natječaj/poziv

2. UPUTE ZA PRIJAVITELJE

3. Obrazac: PODACI O PREDLAGATELJU

4. Obrazac: PODACI O PROGRAMU/PROJEKTU

5. Obrazac: FINANCIJSKI PLAN PROGRAMA

6. Obrazac: IZJAVA O TOČNOSTI I ISTINITOSTI PODATAKA

7. Obrazac: PARTNER – ako je primjenjivo

8. Obrazac: IZJAVA O NEKAŽNJAVANJU

9. Obrazac: DVOSTRUKO FINANCIRANJE

10. Obrazac: Povjerenstvo - ZA FORMALNU PROVJERU PRIJAVE

11. Obrazac: Povjerenstvo -ZA PROCJENU KVALITETE/VRIJEDNOSTI PROGRAMA

12. Obrazac :PRIJEDLOG UGOVORA O FINANCIRANJU

13. OPĆI UVJETI KOJI SE PRIMJENJUJU NA UGOVORE

14. Obrazac: OPISNO IZVJEŠĆE REALIZIRANOG PROGRAMA

15. Obrazac: ZAHTJEV ZA ISPLATU SREDSTAVA

16. Obrazac : IZVJEŠTAJ O POTROŠNJI PRORAČUNSKIH SREDSTAVA

17. PRAVILNIK O FINANCIRANJU JAVNIH POTREBA GRADA KRALJEVICE